VENDIM
Nr. 215, datë 18.9.2025

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “SPITALLA SOLAR” SHPK PËR LICENCIM NË VEPRIMTARINË E PRODHIMIT TË ENERGJISË ELEKTRIKE

Në mbështetje të neneve 16 dhe 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 4, pika 1, germa “a”, 5, pika 1, germa “a” dhe 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të neneve 15 dhe 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.9.2025, mbasi shqyrtoi relacionin me nr. 2403/4 prot., datë 15.9.2025, të Drejtorisë së Licencimit dhe Autorizimeve “Mbi kërkesën e shoqërisë ‘Spitalla Solar’ sh.p.k. për licencim në veprimtarinë e prodhimit të energjisë elektrike”,
konstatoi se: 
- Shoqëria “Spitalla Solar” sh.p.k., me shkresën e protokolluar në ERE me nr. 2403 prot., datë 4.9.2025, ka paraqitur kërkesën e saj për licencim në veprimtarinë e prodhimit të energjisë elektrike nga centrali fotovoltaik, me kapacitet të instaluar 100 mw, me vendndodhje në Spitallë, Bashkia Durrës, qarku Durrës.
- Shoqëria e ka paraqitur kërkesën e saj për kapacitetin e instaluar 100 mw, por duke qenë se nga dokumentacioni bashkëlidhur këtij aplikimi (marrëveshja e nënshkruar me Ministrinë e Infrastrukturës dhe Energjisë) kapaciteti i instaluar është 100 mwp, vlerësohet që kjo të sqarohet në vijim me shoqërinë.
- Pas shqyrtimit paraprak të aplikimit dhe verifikimit financiar në ERE, u vu re se shoqëria nuk kishte kryer pagesën; ndaj, me email-in nr. 2403/1 prot., datë 8.8.2025, iu njoftua detyrimi për pagesën. Më 9.9.2025, me email-in nr. 2403/2 prot., shoqëria dorëzoi vërtetimin e pagesës dhe vijoi shqyrtimi i aplikimit, ndërsa më 15.9.2025, me email-in nr. 2403/3 prot., dorëzoi dokumentacionin shtesë. Nga shqyrtimi i aplikimit, në referencë të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, rezulton se:
Përputhshmëria e aplikimit me rregulloren
- Në përputhje me nenin 9, pikat 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, si dhe ka kryer pagesën e aplikimit sipas aneksit A;
- Në përputhje me nenin 9, pika 1.2 të rregullores, aplikuesi ka dorëzuar dokumentacionin juridik dhe administrativ të kërkuar sipas germave “a” dhe “d”;
- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a” dhe “c”;
- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në sektorin e prodhimit të energjisë elektrike sipas germave “a” dhe “b”. 
Pajisja e shoqërisë me leje dhe miratime të tjera
- Shoqëria ka depozituar “Marrëveshjen për zhvillimin e projektit, në lidhje me projektimin, financimin, ndërtimin, funksionimin dhe mirëmbajtjen e impiantit fotovoltaik me vendndodhje në Spitallë, Durrës, Shqipëri”, datë 31.5.2021, nënshkruar ndërmjet Ministrisë së Infrastrukturës dhe Energjisë (MIE) dhe “Voltalia SA”.
- Shoqëria ka depozituar akt marrëveshjen e datës 20.12.2024, “Marrëveshje përfundimtare në lidhje me marrëveshjen për zhvillimin e projektit për ndërtimin, financimin, ndërtimin, operimin, mirëmbajtjen dhe transferimin e një impianti fotovoltaik me vendndodhje në zonën e Spitallës, Durrës, Shqipëri”, e nënshkruar ndërmjet Ministrisë së Infrastrukturës dhe Energjisë, shoqërisë “Voltalia SA” dhe shoqërisë “Spitalla Solar” sh.p.k.
- Shoqëria ka depozituar shkresën e “OST” sh.a., të datës 17.6.2025, për miratimin në parim të pikës së lidhjes së centralit me rrjetin e transmetimit.
- Në këtë aplikim, shoqëria duhet të plotësojë/depozitojë dhe sa vijon:
Neni 9. Formati dhe dokumentacioni për aplikim
Pika 1.2. Dokumentacioni juridik dhe administrativ
- Vërtetimet e gjendjes gjyqësore për administratorët e shoqërisë, të lëshuara nga autoritetet përkatëse të vendit të tyre të rezidencës, të përkthyera në gjuhën shqipe dhe të apostiluara (germa “b”).
- Informacion/dokumentacion për përbërjen aktuale të stafit teknik të “Spitalla Solar” sh.p.k., të përcaktuar në strukturën organizative të depozituar (germa “c”).
Pika 1.3. Dokumentacioni financiar dhe fiskal
- Shoqëria duhet të bëjë sqarimet përkatëse, në lidhje me vlerën totale të projektit për sa përcaktuar në planin e saj të biznesit, të dokumentojë mbështetjen financiare për pjesën e mbetur të vlerës së projektit dhe të depozitojë letrën e bankës në format origjinal ose fotokopje të njësuar me origjinalin (germat “b” dhe “c”).
Pika 2. Dokumentacioni specifik sipas tipit të licencës
2.1 Për t’u pajisur me licencë për prodhimin e energjisë elektrike, aplikuesi duhet të depozitojë, gjithashtu:
- Miratimin përfundimtar ose marrëveshjen për pikën e lidhjes, të nënshkruar me “OST” sh.a. (germa “c”). ERE, në zbatim të nenit 38, pika 1, germa “a”, të ligjit nr. 43/2015, “Për sektorin e energjisë elektrike”, të ndryshuar, dhe të nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet. Shoqëria ka deklaruar se jetëgjatësia e pritshme e centralit është 30 vite, ashtu sikurse nga plani i biznesit rezulton se jetëgjatësia ekonomike është 30 vite, ndaj në rast licencimi, afati i licencës do të jetë për 30 vjet.
- Vendimin për VNM-n paraprake (germa “e”).
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Spitalla Solar” sh.p.k. në veprimtarinë e prodhimit të energjisë elektrike nga centrali fotovoltaik, me vendndodhje në Spitallë, Bashkia Durrës, qarku Durrës.
2. Drejtoria e Licencimit dhe Autorizimeve të njoftojë shoqërinë “Spitalla Solar” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

